Kopano ya 1941 ya kwa St. Louis, kwa Missouri e ne ya re naya kgothatso e re neng re e tlhoka tota. Go fopholediwa gore go ne go na le batho ba feta 115 000 kwa kopanong eo. Go ne ga kolobediwa palo e e boitshegang ya batho ba le 3 903! Ke sa ntse ke gakologelwa sentle puo ya ga Mokaulengwe Rutherford e e neng e na le setlhogo se se reng “Bana ba Kgosi.” O ne a bua ka tlhamalalo le rona bana, mme rotlhe re ne ra newa buka e ntle e tala ya Children. Kopano eno e ne ya nthusa gore ke itshokele se se neng se tla direga mo ngwageng o o latelang fa ke ne ke simolola go tsena sekolo se sebotlana. Nna le bontsalake re ne ra lelekiwa kwa sekolong ka gonne re sa dumedise folaga. Re ne re ya kwa sekolong letsatsi le letsatsi go ya go bona gore a batsamaisi ba sekolo ga ba ise ba fetole mogopolo. Gantsi mo mosong re ne re ralala sekgwa fa re ya kwa sekolong mme re bo re busediwa gae fa re fitlha koo. Le fa go ntse jalo, ke ne ke akanya gore ke tsela ya go bontsha boikanyegi jwa rona mo Bogosing jwa Modimo.